Erhvervsstyrelsen

Langelinie Allé 17

2100 København Ø

09-10-2017

Sags id.: 17/7737

Sagsbehandler:

 Janne Dissing Nikolajsen

**Ansøgning om dispensation til, at detailbutikkerne i Fredericia Kommune kan holde åbent Kristi Himmelfartsdag den 10. maj 2018**

Byrådet i Fredericia Kommune søger hermed om tilladelse til, at byens detailbutikker kan holde åbent Kristi Himmelfartsdag 2018. Det fremgår af lukkelovens § 2, stk. 1, at der ikke må ske detailsalg på helligdage, og det fremgår ligeledes af lukkelovens § 2, stk. 2 at Erhvervsstyrelsen ved særlige lejligheder kan fravige lukkelovens § 2, stk. 1.

Kristi Himmelfartsdag torsdag den 10. maj 2018 er i Fredericia Kommune en sådan særlig lejlighed, hvor krydstogtskibet M/S Braemar fra rederiet Fred Olsen lægger til i Fredericia Havn. Om bord på skibet er 921 gæster og 371 besætningsmedlemmer, som skal opleve Fredericia by. Skibet er på et såkaldt Danmarks Cruise med start i Southampton i England. Herfra går de til Aabenraa, Fredericia, Hundested, København og Aalborg, før det igen sejler mod Southampton.

Krydstogtskibet lægger til på kajen ved FredericiaC, som er et stort og spændende byudviklings-område på havnen beliggende nogle få hundrede meter fra byens centrum, hvilket betyder, at størstedelen af gæsterne vil besøge byen. Der vil hertil være velkomst med deltagelse fra garden samt kanonsalutering.

Byrådet ønsker at vise Fredericia fra sin bedste side, som den spændende og indbydende by den er, både i.f.t turisme og handelsliv. Det vil derfor være meget beklageligt, hvis byens detailbutikker ikke kan holde åbent, da dette vil give et lukket og forkert indtryk af byens handelsliv.

Siden 2014 har krydstogtturismen i Fredericia taget til, og Fredericia kan i 2018 og 2019 se frem til endnu flere besøg. Flere og flere rederier får øjnene op for Fredericia og de fantastiske attraktioner, som byen byder på. Gæsternes respons på deres tidligere besøg hos Fredericia fokuserer meget på den varme velkomst og det høje niveau af service både på kajen og i byen generelt. Dette vil ikke kunne opnås igen, hvis detailbutikkerne holder lukket.

Hver gang viser tal fra skibene, at 90% eller flere vælger at forlade skibene. Krydstogtsturismen kommer dermed store dele af regionen til gode, idet der arrangeres ture til Odense, Egeskov, Kongernes Jelling, LEGO Land, Ribe samt gåtur i Fredericia. På nuværende tidspunkt arbejdes der på at kunne tilføje nye udflugtsmål som eksempelvis UNESCO Christiansfeld, Koldinghus og Gram Slot. Det er ca. 1/3 af gæsterne, der vælger at købe en ekskursion til de omkring liggende attraktioner. Ud af de 2/3 af gæsterne, som bliver tilbage i byen, så er det langt størstedelen, der forlader skibet og besøger Fredericia på egen hånd. Det er bl.a. gåturen i Fredericia, der topper hitlisten over mest solgte ekskursioner. Dette skyldes netop byens nærhed ved havnen og så, at gæsterne fra skibet kan se og fornemme det liv, der er på kajen og i byen. Det giver dem lyst til at komme ud og opleve det selv. Denne stemning opnås kun, såfremt detailbutikkerne holder åbent.

Gæsterne fra krydstogtskibet forventer dermed, at byens butikker er åbne, og de skal endvidere efter hvert besøg bedømme anløbsbyen. Er byens butikker ikke åbne, vil der være en betydelig risiko for, at det medfører en dårlig bedømmelse af Fredericia, hvilket kan have en negativ effekt på antallet af kommende anløb.

Fredericia får Kristi Himmelfartsdag flere spændende arrangementer af officiel karakter på programmet. Kommunen og ADP (Associated Danish Ports, som driver bl.a. Fredericia Havn), samarbejder på nuværende tidspunkt meget tæt med Fredericia Shopping, FredericiaC og andre lokale partnere for at sikre, at alle arrangementer bliver af høj kvalitet og som passer til både vores lokale og internationale gæster. Alt dette vil kun kunne lade sig gøre, såfremt detailbutikkerne holder åbent.

Kristi Himmelfartsdag 2018 er således en stor, begivenhedsrig og ganske særlig dag for Fredericia, og med ankomsten af krydstogtskibet vil der være tale om et af byens største events i 2018, hvorfor byens detailbutikker skal have tilladelse til at holde åbent. Der er stor opbakning fra byens handelsliv til, at byens butikker holder åbent og derved bidrage til, at Fredericia fremstår fra sin bedste side.

På baggrund af ovenstående er det Byrådets forventning, at vores ansøgning imødekommes.

Venlig hilsen

Jacob Bjerregaard

Borgmester